Likumprojekts

**Grozījumi Maksātnespējas likumā**

Izdarīt Maksātnespējas likumā (Latvijas Vēstnesis, 2010, 124., 170. nr.; 2012, 33. nr.; 2013, 142., 188. nr.; 2014, 204., 257. nr.; 2015, 42. nr.; 2017, 5. nr.; 2018, 119. nr.; 2019, 248A., 253. nr.) šādus grozījumus:

1. Izteikt 12. pantu šādā redakcijā:

"**12. pants. Maksātnespējas reģistrs**

(1) Maksātnespējas reģistra mērķis ir nodrošināt tiesiskās aizsardzības procesa, juridiskās personas maksātnespējas procesa, fiziskās personas maksātnespējas procesa un Likumā par fiziskās personas atbrīvošanu no parādsaistībām ietvertās procedūras publiskumu, veicināt tiesiskās aizsardzības procesa, juridiskās personas maksātnespējas procesa, fiziskās personas maksātnespējas procesa un Likumā par fiziskās personas atbrīvošanu no parādsaistībām ietvertās procedūras virzību, šajos procesos iesaistīto personu un citu personu tiesisko interešu aizsardzību, Maksātnespējas kontroles dienesta funkciju izpildi, kā arī sekmēt personu sadarbību maksātnespējas jautājumos. Maksātnespējas reģistrs ir visiem pieejams bez maksas, un tā ierakstiem ir publiska ticamība.

(2) Maksātnespējas reģistrā ieraksta ziņas par administratoru, tiesiskās aizsardzības procesa uzraugošo personu, kā arī par tiesiskās aizsardzības procesa, juridiskās personas maksātnespējas procesa, fiziskās personas maksātnespējas procesa un Likumā par fiziskās personas atbrīvošanu no parādsaistībām ietvertās procedūras norisi."

2. Papildināt 130. pantu ar 6. punktu šādā redakcijā:

"6) kura pēdējo 10 gadu laikā pirms fiziskās personas maksātnespējas procesa pasludināšanas ir tikusi atbrīvota no parādsaistībām Likumā par fiziskās personas atbrīvošanu no parādsaistībām noteiktajā kārtībā neatkarīgi no tā, vai atbrīvošana no parādsaistībām vēlāk atcelta."

Likums stājas spēkā vienlaikus ar Likumu par fiziskās personas atbrīvošanu no parādsaistībām.

Ministru prezidenta biedrs,

tieslietu ministrs

J. Bordāns